Qashqadaryoni Samarqand bilan bog‘lovchi dovon qayta ta'mirlanadi

Qashqadaryoni Samarqand bilan bog‘lovchi dovon davlat-xususiy sheriklik asosida qayta ta'mirlanadi. Bu haqda Shavkat Mirziyoyev ma'lum qildi.
“Kitob, Shahrisabz, Yakkabog‘ va Qamashining 1 million aholisiga qulay sharoitlar yaratish maqsadida, Qashqadaryoni Samarqand bilan bog‘lovchi dovon davlat-xususiy sheriklik asosida qayta ta'mirlanadi, shuningdek, tonnel qurilishining iqtisodiy samaradorligi ham o‘rganib chiqiladi. 
“Obod qishloq” va “Obod mahalla” dasturlari doirasida kelgusi besh yilda 140 ta qishloq va mahallada keng ko‘lamli obodonlashtirish va qurilish-ta'mirlash ishlari bajarilib, bunga 1,6 trillion so‘m mablag‘ yo‘naltiriladi. 
Viloyat aholisini qiynab kelayotgan eng dolzarb muammolardan yana biri – uy-joy bilan ta'minlash masalasidir. Joriy yilda uy-joy masalasida Xalq qabulxonalariga 6 ming nafar fuqaro murojaat qilgan bo‘lib, bu respublikada eng yuqori ko‘rsatkich hisoblanadi”, dedi Shavkat Mirziyoyev.